Hoolekogu koosoleku protokoll nr 4 2015/2016 õppeaastal
Hoolekogu koosolek  16.03.2016 kell 18.00 –  20.00 Kuusalu Keskkooli lugemissaalis

Osalesid: Heleri Śelemba (õpetajate esindaja), Ingrit Keerma (õpetajate esindaja), Maria Antons-Valner (lastevanemate esindaja), Vello Sats (direktor), Aili Kontus (õppealajuhataja), Kaisa Kajo (lastevanemate esindaja), Viljar Moorits (lastevanemate esindaja), Anu Kirsman (Kuusalu valla esindaja), Heidi Edela (lapsevanemate esindaja)
Puudusid: Hege-Lee Paiste (õpilaste esindaja), Heigo Vija (lapsevanemate esindaja)

Koosoleku päevakord
16.03.2016 hoolekogu koosoleku kava. Koosoleku juhataja on Heidi Edela.

1.Õpilasesinduse tööst ja tegemistest. (Hege-Leel kui õpilaste esindajal palutud see punkt ette valmistada)

2.Õpilastele suunatud võimalik küsitlus (Maria) Küsimustiku projekt on manuses.

3.Lapsevanemate esindajate rohke kaasamine hoolekogu töösse (Maria).

4.Kuusalu keskkooli kodukorra soovituslikud muudatused (Maria). Ettepanekud on manuses.

5.Kuusalu valla koolide ja Loksa gümnaasiumi hoolekogude seminar 09.04.2016 (hetkeseis kirjalikult: Heigo).
6.Kohapeal tõstatatud küsimused.

Koosoleku päevakava: 
1.Õpilasesinduse tööst ja tegemistest. 
Kuna õpilaste esindaja Hege-Lee Paiste puudub, lükkub see punkt edasi.
2.Õpilastele suunatud võimalik küsitlus (Maria)
Maria Antons-Valner: Meil oli kohtumine Vello Satsi ja kooli psühholoogi Astrid Rõuguga küsitluse teemal. Sel aastal ilmselt ei jõua seda küsitlust kohandada sobivaks. Küsitlus võiks olla erinev algklassidele. Heidi Edela: Mis oleks selle küsitluse eesmärk? Maria Antons-Valner: Küsitluse peamine eesmärk on panna lapsi ise nende asjade üle mõtlema. Hakkasin sellise küsitluse peale mõtlema peale Viljandi koolitulistamist. Heidi Edela: järgmisel aastal jätkame selle teemaga, küsimusi on vaja veel töödelda. Ingrit Keerma: Kui küsitlust läbi viies läheb info väljapoole kooli, mitte osapoolte kätte, võivad nad seda infot kurjalt ära kasutada. Maria Antons-Valner: Küsitlus on mõeldud anonüümsena. Heidi Edela: Kas vanematele läheksid lapse vastused? Maria Antons-Valner: Ei. Heleri Selemba: Ei ole hea mõte küsitlust lapsevanemate meilile saata, parem oleks seda kooli keskkonnas teha. Võib-olla laps ei taha kodus vanemate ees vastata. Anu Kirsman: Kui tulevad mõnel lapsel vastused, et tal ei ole kedagi, kellega rääkida vms ja on näha, et laps on hädas, kas on võimalik sel juhul laps tuvastada? Maria Antons-Valner: Sel juhul on võimalik siiski laps tuvastada. Vello Sats: Mulle meeldib selle küsitluse idee, et lapsed ise ennast analüüsiksid. Ingrit Keerma: Isegi keskkooliõpilaste jaoks on eneseanalüüs sageli ületamatult raske. Heleri Selemba: Algklasside jaoks on küsitlus kohati liiga raske, nad ei suuda jälgida küsimusi, kui vastasid nii, siis jätka sellise küsimusega. Samuti võib neile olla raske mõista, kes on tõeline sõber.

Otsustati, et küsitlus on veel toores, see on vaja kohandada sobivaks.
Maria Antons-Valner: Vaatasin, et kodulehel on vananenud info hoolekogu toimumise aja kohta. Kuidas saaksime teha nii, et ajakohane info kodulehele jõuaks. Aili Kontus: Võiks edastada info muudatuste kohta Viivele meilile, et ta saaks kodulehele õige info üles panna. Seda võiks teha hoolekogu sekretär. Maria-Antons-Valner: Selge, võtan teadmiseks.
3.Lapsevanemate esindajate rohke kaasamine hoolekogu töösse (Maria)
Heidi Edela: Selgita, palun, Maria, kuidas sa seda mõtlesid? Maria Antons-Valner: Kui meil on mingi murekoht, mida arutame, või tahame midagi koolitöö korralduse juures muuta vms, võiks sellise info öelda edasi igast klassist ühele lapsevanemale, kes siis omakorda edastaks info oma klassi teistele vanematele. Heleri Selemba: Klassijuhatajal on kõige lihtsam sellist infot lapsevanematele edastada. Aili Kontus: Oleme teinud nii, et paneme vajaliku info e-kooli. Anu Kirsman: Võiksime teha nii, et kui me tahame mingit arutatud teemat eraldi lapsevanematele edastada, märgime selle lapsevanematele edastamise vajaduse protokolli ja siis edastame. Maria Antons-Valner: Kas meil on igas klassis aktiivne lapsevanem? Heleri Selemba: Kui lapsevanem loeb hoolekogu protokolli ja teda mingi teema sealt huvitab, siis ta pöördub ikka oma lapse klassijuhataja poole. See ei ole päris õige. Klassijuhataja võib-olla ei teagi sellest teemast midagi. Vello Sats: Tartu kesklinna koolis on loodud vanematekogu lapsevanemate kaasamiseks. Enne arutatakse teemat klassis, siis vanematekogus, kes teeb koostööd hoolekoguga, kes omakorda juhtkonnaga. Meie võiksime samuti midagi sellist käivitada. Järgmisel aastal klassikoosolekutel võiks idee välja käia, valida igast klassist lapsevanem vanematekogusse. See aitab vanemaid rohkem kaasata ja kogukonnatunnet suurendada. Heidi Edela: Kas tänapäeval on klassivanem klassides? Vello Sats: 5. klassist alates valitakse klassi esindaja õpilasesindusse. Nemad täidavad ka klassivanema rolli. Heidi Edela: Kas meie lapsed ise ka suudavad enda koolielu organiseerida, lapsed peaksid ka ise initsiatiivi näitama. Praegu on kõik e-koolis, lapsed ise ei teagi, mis seal kirjas on. Lapsi peaks suunama rohkem ise oma arvamust, soove avaldama. Maria Antons-Valner: Kui me ise vanematena aitame lastel koolielu organiseerida, siis sellega me õpetame ka lapsi seda tegema. Lapsevanemate kaasamine tõmbab ka lapsi rohkem kaasa. Ingrit Keerma: Lapsi on küll vaja rohkem õpetada vastutust võtma ja initsiatiivi näitama. See on tihti probleemiks. Maria Antons-Valner: Võiksime tutvuda vanematekogu mõttega. Lasteaias on nii, et igast rühmast üks vanem on hoolekogus. Ka koolis võiks nii olla. Inimesed tahavad personaalsemat lähenemist. Siis tulevad vanemad rohkem kaasa. Heidi Edela: jätkame järgmisel korral, kuidas me saaksime lapsevanemaid paremini kaasata.

4.Kuusalu keskkooli kodukorra soovituslikud muudatused  (Maria).
1.6  Kuusalu Keskkoolis suhtutakse üksteisesse lugupidavalt ja austatakse teiste õigust õppida. Kui seda kodukorra punkti rikub mõni koolitöötaja, siis kuidas sellised olukorrad lahendatakse? Kas täiskasvanupoolne enda eksimuse tunnistamine ning sellejärgne vabandamine lapse ees on meie koolis pigem reegliks või erandiks?
Vello Sats: Kodukord on ikka suunatud rohkem õpilastele. Õpetajatel on ka nende tööd reguleerivad õigusaktid. Me ei saa täiskasvanutele kõiki iseenesestmõistetavaid käitumisjuhiseid ette kirjutada. 

5.2  Õpilane peab suhtuma kohusetundlikult õppetöösse, käituma igas olukorras viisakalt, kontrollima ennast ja oma sõnakasutust. Sellest punktist saab teha kaks eraldi punkti. Siia alla jätaks ainult esimese osa lausest ehk et „õpilane peab suhtuma õppetöösse kohusetundlikult“ Teine pool lausest sobib paremini üldsätete alla, kohe punkti 1.6 järele ning sõnastus on sel juhul: „Iga õpilane ning koolitöötaja peab käituma igas olukorras viisakalt ning kontrollima ennast ja oma sõnakasutust.“
Heidi Edela: Siia võiks jääda ainult, et õpilane peab suhtuma kohusetundlikult õppetöösse.  Ingrit Keerma: Kodukorra sõnastus on hiljuti väga põhjalikult läbi töötatud. Vello Sats: kui õpilane midagi rikub, tuleb leida kodukorra punkt, mida ta rikkus. 

6.4  Õue võib minna ainult välisjalatsites. – hoolekogu koosolekul on olnud juttu, et kuivade ilmadega on lastel võimalus ka sisejalatsitega õues käia. Seega tuleb seda punkti vastavalt täiendada või ta üldse välja võtta.
Vello Sats: On normaalne, et lastel peavad olema vahetusjalatsid. Kuival ajal õpetajad lubavad nendega ka välja. Päris kõike ei saa ka kodukorda kirja panna.  Anu Kirsman: äkki võtta järgmise aasta tööplaani terve kodukord üle vaadata. Ingrit Keerma: Kodukord tehti võimalikult lühikeseks, sõnastati rohkem positiivselt kui negatiivselt. 

Otsustati Kuusalu keskkooli kodukorda hetkel mitte muuta.

5. Kuusalu valla koolide ja Loksa gümnaasiumi hoolekogude seminar 09.04.2016 
Heidi Edela: Huvi sellise seminari vastu oli nii teiste koolide kui valla poolt olemas. Ka Loksa gümnaasiumi poolt oli huvi olemas, kuid Loksa hoolekogu ei ole vahepeal koos käinud. Mul on olnud natuke ebaselge selle seminari eesmärk. Kuidas sina, Anu, näed selle eesmärki? Anu Kirsman: Põhifookus on gümnaasiumihariduse säilimine siin piirkonnas, olenemata riigigümnaasiumi tulemisest leida võimalused gümnaasiumihariduse säilimiseks Kuusalu vallas. Heidi Edela: Kui hoolekogud tulevad kokku, tuleks leida ühised punktid, ühised eesmärgid, mis igas koolis vajavad arendamist. Anu Kirsman: seminarile võivad tulla kõik inimesed, keda see huvitab. Riigi poolt on Kalle Küttis ja Laine Randjärv andnud nõusoleku tulla. Minister ei saa tulla. Seminarikutsetega peaks kiirustama. Heidi Edela: Kutsel peaks olema kindel eesmärk ja päevakord. Direktoritel peab olema selge, millest räägitakse, mis teemal nad ettekanded teevad. Kutse tuleks läbi mõelda, et kutsututel tekiks selge arusaam seminari eesmärgist ja mõttest. Peab olema teema, mis on jätkusuutlik, et see ei jääks ühekordseks kokkusaamiseks.

Otsustati, et Heigo Vija peaks selgitama veel kord kõikidele hoolekogu liikmetele hoolekogude seminari mõtet ja eesmärki ning kutsed seminarile tuleb kiirelt koostada ja välja saata.

6.Kohapeal tõstatatud küsimused.
Heidi Edela: Eelmisel koosolekul tegi Heigo ettepaneku teha küsitlus lapsevanematele, miks on lapsevanem valinud oma lapsele Kuusalu keskkooli. Minul tekkis küsimus, kui me saame teada vastused, siis mida me nendega peale hakkame. Vello Sats: See küsitlus ei aita kaasa sellele, kas tuleb riigigümnaasium või mitte. Aili Kontus: Ma ei oska ka praegu öelda, mida selle infoga peale hakata. Heidi Edela: Lihtsalt uudishimu pärast ei ole mõtet küsitlust läbi viia.

Otsustati sellist küsitlust mitte läbi viia.

Vello Sats: Vahepeal tõstatus probleem, et garderoobikappe lõhutakse. Sotsiaalpedagoog on sellega tegelenud. See ei ole pidev probleem, vaid üksikjuhtum, mis on lahendatud. Üks poiss oli toetanud vastu kappi ja kapiuks oli katki läinud. Meil on olnud ka teisi probleeme, et mõni õpilane lõhub vihaga kraanikaussi või torusid. Heidi Edela: Millest tuleb selline õpilasepoolne vihahoog, et ta hakkab lõhkuma? Vello Sats: Meil on ka mitmeid erivajadustega lapsi. Mõni neist muutub agressiivseks, kui tema rutiin muutub või tema ravimeid muudetakse. Heidi Edela: Kas sellistel lastel on pidev järelevalve koolis? Vello Sats: Klassijuhataja on üldiselt teadlik, kuid pidevat järelevalvet ei ole. Vanem ei ole kohustatud lapse diagnoosi, ravimeid avaldama. Kool peab kõik lapsed vastu võtma. Heidi Edela: Positiivne tegelikult, et erivajadustega lapsed on teistega koos. Teised lapsed näevad ka, et on igasuguseid lapsi. Kui erivajadustega laps lööb teist, saab selgitada, et ta on haige ja seetõttu ärritub kergesti ja lööb. Heleri Selemba: Algklassides on raske lastele selgitada, miks ühele on rohkem lubatud kui teistele. Anu Kirsman: Kui erivajadustega laps muutub teistele ohtlikuks, peab lastekaitseseaduse järgi leidma talle siiski teise keskkonna õppimiseks. Kõik lapsed ei saagi olla kaasatud tavakooli. Need lapsed on lõpuks ise ka õnnelikud, kui nad saavad teise kooli. 

Aili Kontus: Tahtsime veel rääkida jooksmisest koolis. Me ikka suuname, et lapsed ei jookseks koridoris. Nad teavad küll, aga ikka jooksevad. Vello Sats: Meil on jooksmisega rohkem õnnetusi juhtunud küll. Me suuname õpilased esimesel korrusel võimlasse, teisel korrusel galeriisse jooksma. Heidi Edela: Pikad koridorid ka soosivad jooksmist. 
Järgmine koosolek toimub aprilli kolmas neljapäev ehk 21.aprill kell 18.00 Kuusalu Keskkooli lugemissaalis. 

